Μοντελοποίηση και προσομοίωση διαδικασιών ανάπτυξης νέων προϊόντων πληροφορικής
Authors: Νασιόπουλος Δημήτριος 
Published: September 2021

Οι σύγχρονες επιχειρησιακές διαδικασίες απαιτούν τεχνολογικές λύσεις οι οποίες μπορούν να δοθούν με τη χρήση των Η/Υ μέσω των Δυναμικών Μοντέλων Προσομοίωσης. Η προσομοίωση του συστήματος δρα ως εργαλείο απόφασης για την ενίσχυση και βελτίωση της αναπτυξιακής πορείας των διεθνών επιχειρησιακών – επιχειρηματικών διαδικασιών. Ωστόσο, η μοντελοποίηση της διαδικασίας για την ανάπτυξη μιας διεθνούς διοργάνωσης, ως βασικός μοχλός αναπτυξιακών ευκαιριών, είναι σχεδόν ανύπαρκτη. Τα δυναμικά μοντέλα καλούνται να αντιμετωπίσουν αποτελεσματικά το σύγχρονο διεθνοποιημένο πλαίσιο των επιχειρηματικών δραστηριοτήτων.Στην παρούσα διδακτορική διατριβή, επιχειρείται η καταγραφή του συνόλου των δράσεων που λαμβάνουν χώρα σε ένα παγκόσμιο επιστημονικό συνέδριο το οποίο όμως μπορεί να διαφέρει ως προς τη φύση της διοργάνωσης. Ανάλογα με τον τρόπο διεξαγωγής, μια παγκόσμια διοργάνωση μπορεί να κατηγοριοποιηθεί σε δύο βασικούς άξονες. Ο ένας είναι αυτός της διοργάνωσης συνεδρίων με τη φυσική παρουσία των συμμετεχόντων και ο δεύτερος χαρακτηρίζεται από την εξ αποστάσεως (distance) συμμετοχή των επιστημόνων μέσω μιας διαδικτυακής πλατφόρμας (collaborative tool). Η παρουσίαση ενός τόσο πολύπλοκου δικτύου, λόγω της σωρείας των εμπλεκόμενων μερών, κάνει επιτακτική την ανάγκη προσομοίωσης του συστήματος. Η ανταγωνιστικότητα του συνεδριακού κλάδου, λόγω της υφιστάμενης υπερπροσφοράς, αλλά και η διαφορετικότητας λόγω των προτεινόμενων λύσεων που προσφέρει η σύγχρονη τεχνολογία, ενισχύουν την ανάγκη δημιουργίας ολοκληρωμένης πληροφοριακής λύσης με σκοπό την επίτευξη μιας επιχειρηματικής δράσης παγκοσμίου βεληνεκούς. Η εν λόγω δράση θα προσομοιώνει το σύνολο των διεργασιών που λαμβάνουν χώρα όταν πραγματοποιούνται παγκόσμια επιστημονικά συνέδρια.Ο ρυθμός ανάπτυξης των επιστημονικών συνεδρίων καταγράφει συνεχώς ανοδική πορεία, με αποτέλεσμα να αναζητούνται συνεχώς νέες τεχνολογικές λύσεις είτε κατά την δημιουργία και την οργάνωση, είτε κατά την εκτέλεσή τους. Με σκοπό να προβλεφθούν πιθανά σενάρια αποτυχίας και να αναδειχθούν τα βέλτιστα, καθίσταται πλέον μονόδρομος για τα επιστημονικά συνέδρια, η υιοθέτηση μιας ολοκληρωμένης τεχνολογικά λύσης. Το γεγονός αυτό δρα υποστηρικτικά στη βιωσιμότητα και προσφέρει λύσεις στην μελλοντική ανάπτυξη του κλάδου. Η εποχή ζητά την εισαγωγή, σε όλους τους τομείς, μιας μορφής απεικόνισης των μελλοντικών καταστάσεων που μπορεί να βιώσει μια επιχείρηση. Η ανάπτυξη ενός περιβάλλοντος πρόβλεψης, βοηθά στην ανάπτυξη ανταγωνιστικού πλεονεκτήματος, έναντι του ανταγωνισμού. Το θεωρητικό πλαίσιο αναδεικνύει τις επιστημονικές και συμπληρωματικές μεταβλητές που δρουν καταλυτικά στην αναπτυξιακή πορεία ενός επιστημονικού συνεδρίου είτε με φυσική, είτε με εξ αποστάσεως συμμετοχή. Σκοπός της παρούσας διατριβής επί διδακτορία είναι η εφαρμογή της προσομοίωσης και της μοντελοποίησης των καταστάσεων, η σύγκριση αυτών και τελικά η ανάδειξη της βέλτιστης επιχειρηματικά λύσης για την επιτυχία μιας παγκόσμιας διοργάνωσηςΗ ποιοτική και η ποσοτική έρευνα που διεξήχθη εντοπίζει τις επιστημονικές και συμπληρωματικές μεταβλητές που επηρεάζουν τη διαδικασία λήψης απόφασης για συμμετοχή σε επιστημονικά συνέδρια. Οι μεταβλητές αυτές δρούν καταλυτικά στην αξιολόγηση των επιστημονικών συνεδρίων. Συνάμα, καθορίζονται με ακρίβεια τα κριτήρια αξιολόγησης αυτών, τα οποία συμβάλλουν στη βελτιστοποίηση των αποδόσεων και στην ποιοτική υπεροχή των μεταβλητών. Έχοντας ως βάση τις μεταβλητές και τα προκαθορισμένα κριτήρια αξιολόγησής τους, αναπτύσσεται το δυναμικό μοντέλο προσομοίωσης, συγκρίνοντας τα δύο είδη συνεδρίων. Επίσης αποτυπώνεται η διαδικασία δημιουργίας και ανάπτυξης σε πραγματικό χρόνο του διαδικτυακού συνεδρίου. Με σκοπό να αποτυπωθεί η πραγματικότητα, για τις ανάγκες της παρούσας διατριβής επί διδακτορία, δημιουργήθηκε, αναπτύχθηκε και διοργανώθηκε το διαδικτυακό συνέδριο IC-BIM 2015. Σε ένα μηχάνημα Server, εγκαταστάθηκε το λειτουργικό σύστημα και στη συνέχεια εγκαταστάθηκε και παραμετροποιήθηκε το σύγχρονο distance περιβάλλον με σκοπό να δημιουργηθεί η πλατφόρμα στην οποία διεξήχθη η εν λόγω παγκοσμίου βεληνεκούς διοργάνωση. Έπειτα δημιουργήθηκε η ιστοσελίδα φιλοξενίας του συνεδρίου οχυρωμένη με τις σύγχρονες διαδικασίες, με τη χρήση προγραμματισμού σε Η/Υ, που λαμβάνουν χώρα κατά τη διεξαγωγή ενός σύγχρονου επιστημονικού συνεδρίου. Τέλος, δημιουργήθηκαν το συνολικό και τα επιμέρους δυναμικά μοντέλα προσομοίωσης, του συνόλου των παραγόντων που έλαβαν χώρα. Επίσης, συγκρίθηκαν τα δύο είδη των συνεδρίων καθιστώντας μας ικανούς να προβούμε σε μοντελοποιημένες βελτιστοποιήσεις. Η δημιουργία μιας άρτια τεχνολογικά σύγχρονης λύσης και η καταγραφή των αναγκών, έχει σκοπό να συμβάλλει στην εγκαθίδρυση και διατήρηση ενός ανταγωνιστικού πλεονεκτήματος, με δυνατότητα άμεσης εφαρμογής στη συνεχώς αναπτυσσόμενη βιομηχανία των επιστημονικών συνεδρίων.